Ervarings | Letty-Ann se Ervarings | Page 2
Posted on May 30, 2021 by Letty-Ann
Stephen en Franklik Covey verstaan die kuns om mense aan te spoor tot meer effektiwiteit. Een van die tegnieke om empatieke luistervaardighede aan te leer is om die verteller nie in die rede te val as hy "The Talking Stick" in sy hand vashou nie!
Maar wat het dit met twee kommunikasie kundiges, twee aptekers, 'n sielkundige, 'n kleuteronderwyseres en 'n bejaarde weduwee te doen? Jy gaan nóú hoor…
Saterdagaand het hierdie vriende mekaar vinnig en deeglik aan tafel leer ken. 'n 8-sitplek tafel, maar hulle was net 7.
Vlnr Vader Tyd, die Afrikaan met die skerppuntskoene en St Francis van Assissi.
By die oop sitplek aan die kop het daar 3 beelde gestaan; sommer deel van die tafelrangskikking. Onopvallend, maar daar. Soveel so dat niemand eens daaroor kommentaar gelewer het nie.
Maar na die sop en sjerrie, die hoofmaaltyd en 'n gebakte poeding met vla en 'n koppie moerkoffie het die gaste met nuwe oë na die drie beelde gekyk.
Die Indiaanse uitgekerfde totempaal (regs onder in foto) was nie deel van die uitstalling nie, maar daar het die idee van die epiek ontstaan. Covey se praatstok!
Elke beeld het 'n rondte gedoen en elke gas kon sy storietjie aanlas sodra hy die beeld in die hand het. Jy het natuurlik ook die opsie gehad om uit te sit!
'n Wonderlike wêreld ingekleur deur elkeen se belangstellings, ervarings en karaktertrekke het spontaan ontstaan en ons is in die proses met mekaar se filosofieë, ideale en humor verryk.
Almal het deelgeneem. Dis nou almal behalwe die bejaarde weduwee wat ons so 30 jaar vooruit is. Gezina het seker gewonder waar die jare is toe hulle nog saans huiskonserte gehou het.
Wel, dit was 'close'!
Posted in Ervarings	| Tagged Empatie, Luister	| 16 Replies
Posted in Ervarings	| 20 Replies
Dinamika duur voort
Posted on May 1, 2021 by Letty-Ann
VLV Bredasdorp Tak: VoorsittersLaai Af
Tydens Radio Overberg fm se verjaarsdag in 2016
Hier sit hulle. 'n Handjie vol bekwame plattelandse vroue in die ateljee van Bredasdorp se gemeenskapsradio in gesprek met die uwe, destyds die aanbieder van die program, Kloutjie by die Oor.
Hulle het om die beurt leiding geneem by die Kaaplandse Vroue Landbou Vereniging se Tak op Bredasdorp.
Hierdie ateljee het lank laas soveel dinamika rondom 'n enkele mikrofoon geakkommodeer.
Posted on April 27, 2021 by Letty-Ann
Hulle is vandag weg maar orals is daar tekens dat hulle hier was! Die groen spuitnaald in die kombuis stuur flitsgedagtes van week één op Struisbaai deur my kop. 'n Senusagie wat mamma-mamma kerm en eers 'n loopneus en toe 'n loopmaag ontwikkel het. Oupa en ouma wat laat Sondagoggend antibiotika gaan soek, mamma wat die nat neusie uitsuig sodat snip kan asemhaal en grootmense wat moet leer wanneer om saggies te praat sodat die peutertjie asseblief net kan slaap.
Week een en 'n groot gedeelte van week twéé was vir alle partye 'n kultuurskok, maar week drié was 'n wonderlike deurbraak van armpies in die lug om opgetel te word, skoene wat aangedra word en woorde wat netjies gena-aap word. Ons kleinkind wat in Oostenryk 'n kortkop voor die pandemie gebore is het mettertyd sosiaal ontdooi, selfs begin ontpop in 'n aandagvraatjie wanneer sy haar oë toeknyp (en net bietjies-bietjies loer om te sien of ons nog vir haar kyk). Dan lag sy uit haar maag 'n diep gromlaggie en wip op en af. Nina is weg, so ook die los ivoorstukkie van ons klavier se klawer, die letter 'd' by ons boonste trap (daar staan 'd-r-o-o-m-l-a-n-d' teen die nege trappe oppad slaapkamers toe) "en"… soos Oupa sê…"die ergste is hulle weet nie dat hulle droogmaak nie!" Nou mis ons die stemmetjie en haar mamma, maar ons weet haar pappa verlang en gun hom sy patroon wat intussen sterker loop, 'n groter verskeidenheid kos eet en self op haar fietsie klim.
Posted in Ervarings	| 21 Replies
Wat sê die Boere?
Posted on April 23, 2021 by Letty-Ann
Dis die aand van die bal.
Al die Goue Vroue blom in hulle glansryke balrokke. Tannie Frannie het selfs 'n miniatuur tiara op haar witgrys hare. Daar hang 'n sweempie spanning te midde van die opwinding. Die Goue Vroue sit in afwagting vir die oplossing van die brief in Seegogga se handsak maar belangriker nog…die koning maak vanaand staat op hulle oplossing vir vrede.
Wat laasgenoemde betref vra Woordnoot ,"Wat sou die Boere gedoen het?"
Almal -selfs die Europeërs- praat met die hoogste lof van ons ou Boeregeneraals. Die "Bittereinders" van die 1900's. Soveel so dat mens sou reken hulle het die Anglo-Boere-oorlog gewen, maar hulle hét nie. Dat hulle galant geveg het teen Britse imperialisme, vroue en kinders en eiendom vir die vryheidstryd opgeoffer het en internasionale respek verwerf het en tóg die roer verruil het vir vredesonderhandelinge was grotendeels toe te skryf aan die feit dat hulle onderskeid kon tref tussen "Vryheid" en "Vrede".
Soos die verhaal van die vrou en die kindergraffies wat Trommeltjies aan die wonder in haar boonhuis gesit het, het die Boere ook hulle Emily Hobhouse gehad wat haar oor die lot van die babas (en vroue) ontferm het.
Vir Theo moet die Koning opdrag gee om 'n verdrag van vrede met die Griekse afgevaardigdes op te stel.
Terloops, Theo se oupagrootjie is die blonde baba waarna die vergeelde brief verwys. Hy was die liefdeskind van Theo se voorvader en die destydse Griekse koningin…vandaar die onmin tussen die twee koningshuise.
Onmin wat tot herhaaldelike onrus lei. Dis binne die koning se vermoë om vrede te bewerkstellig.
Baie Vrae, Min TYD
Posted on April 20, 2021 by Letty-Ann
Die Kasteel waar die Goue Vroue oornag.
Woordnoot het met haar kers-verjaardagpartytjie vir ons elkeen 'n pakkie in die hand gegee en ons saam genooi na 'n Learjet wat saggies op Rebusfontein kom land het en ons voor hierdie lieflike kasteel kom neersit het. In ons pakkies was daar vir elkeen 'n sleutel …my sleutel het die deur aan die onderent van die ingangsportaal oopgesluit.
Lees van elke sleutel hier https://fresh.inlinkz.com/party/6640e82546594147b4ef78a3de36e871
Daar hang 'n pers tossel aan my kamersleutel.
Pers word tradisioneel geassosieer met koninklikes. Pers is ook geestelik, romanties en geheimsinnig.
Indien enigeen nog sou wonder, mý sleutel het ál hierdie assosiasies ontsluit.
My kasteelkamer se geheimsinnigheid was vasgevang in die deur wat agter die reuse fotoraam verbloem is.
Of sou die geheim agter hierdie skildery skuil?
Dit was geen vreemde verskynsel om 'n versteekte ingang wat lei tot geheime vertrekke in kastele, paleise, huise van welgesteldes of selfs in kloosters aan te tref nie.
Seegogga het op die geheime verbleikte brief afgekom waarin staan"…. My trane ken geen perke nie. My pragtige blondekop babatjie…..". As die brief nie reeds in haar aandhandsakkie was nie, het ek gouer een en een by mekaar gesit. Vir Appeltjie het ek gladnie teëgekom nie want ek het met die geheime ingang in presies dieselfde vertrek as Seegogga beland. Natuurlik was dit iets wat eers later sou uitkom met Seegogga se beskrywing van die vertrek en die skryftafeltjie tydens die koning se bal.
'n Baie onlangse whatsapp video oor die Britse koningin se skoonma, Prinses Alice, het my nietemin op 'n interessante spoor gebring. Sy is in 1903 met 'n Griekse Prins getroud (hy was glo 'a ladies' man'). Hulle het vier dogters gehad en laaste een seun … Prins Philip van Brittanje.
LONDON, ENGLAND – Queen Elizabeth II en Prins Philip.(Photo by Leon Neal – WPA Pool/Getty Images)
Foto onder: Prins Philip as jong witkopseuntjie by sy gesin.
Alice was as gevolg van haar intense Grieks Ortodokse geloof geneig om heilige ervarings te beleef – in so 'n mate dat sy as onstabiel gesertifiseer is en in 1930 vir 'n periode van drie jaar in 'n Switserse inrigting opgeneem is. Nadat sy ontslaan is het sy 'n non geword, haar eie klooster begin en haar volle gewig onder die armes ingegooi. Sy het sedert 1967, die laaste drie jaar voor haar dood, in Buckingham paleis by haar seun en sy gesin gaan woon. Sy was brandarm. (Bron: Accidental Talmudist Wisdom for All).
In dieselfde era het 'n ander tragedie in 'n soortgelyke gesinsamestelling plaasgevind.
Die laaste Russiese tsar, Nicholas II se vrou, Alexandra was Russies Ortodoks en 'n sterk aanhanger van die Russiese monnik-geneesheer, Rasputin. Die hele Romanov gesin is die aand van 16-17 Julie 1918 deur terroriste onder die leierskap van Yakov Yurovsky in Yekaterinburg geskiet en met bajonette doodgesteek. (Bron:Wikipedia Execution of the Romanov Family).Hulle het toevallig ook eers vier dogters gehad en laastens 'n seun.
Alexandra met haar gesin.
My kop maal nog steeds oor al die moontlike verklarings van die geheime deur. Ek moet binne 'n uur by die bal aanmeld.
Toe skielik val dit my by van wat Frannie vertel sy gehoor het toe Claudia haar vertel van die kasteel met al sy mense en intriges. Frannie weet alles van Alexi die Griekse geneser en haar liefie Theo, hoof van die koning se soldate. Sy weet van die aanval op die kasteel drie weke vantevore en die politieke onrus in die land. Sy weet dat die koning en koningin vanaand 'n spesiale fees vir die Goue Vroue aanbied, omdat hulle hoop dat hierdie klompie vroue sal kan help om die onrus te laat bedaar. (Bron: Tannie Frannie se 'Kasteelstorie'. Inlinkz skakel: https://fresh.inlinkz.com/party/6640e82546594147b4ef78a3de36e871).
Alexi was nie dalk die afstammeling van 'n Griekse pierewaaier nie? Ek sug. Dis absurd! Tóg vermoed ek die antwoord sal 'geestelik, romanties en geheimsinnig' wees.
Ek peusel behaaglik aan die moerbei, pruim en rooipers granaatjie in die skinkbord waarop my glas Cabernet Sauvignon staan en asem skep.
Vanaand sal ons almal hoor wat die geheim is.
Posted in Ervarings	| 17 Replies
Posted in Ervarings	| Tagged Goue Vroue	| 27 Replies
Posted on April 1, 2021 by Letty-Ann
so ook die kop van my hond
maar hy het g'n tonnelvisie –
sý visier is gestel
op elke bakatel –
hy vry rond en bont!
Paddas in Port Louis
Die paddas in Port Louis
sit 'n hele koortjie op een reuse, ronde blaar…
Pampelmoes is 'n ou botaniese tuin en
die lelies bereik tussen Desember en Maart hul kruin maar as jy ander maande daar sou stap gaan jy nog steeds reuse waterlelieblare sien
Mauritius is 'n vliegkaartjie ver en
daar het al 'n vliegtuig op die sand gaan vlerksleep – dit lees ek in Huisgenoot,
so as jy bang is vir vlieg, klim op 'n skip
sodat ek en jy saam op die blare kan wip
Opmerking:Die omtrek van een blaar is 2-3m.
Die Genot van Borduur
Posted on March 29, 2021 by Letty-Ann
Dit was die jaar 1984.
Met my eersteling oppad het ek heelwat tyd op hande gehad. Ver van my familie en baie alleen tye was my voorland want die Vloot was baie bedrywig en my man was die kaptein van 'n skip.
Ons het die gewoonte gehad om naweke in boekwinkels rond te hang. Gelukkig so want dis daar waar ek die naaldwerkboek vir 'n leeftyd raakgesien het. Ek moes dit koop! Ek hét.
Ek moes my sinvol besig hou. My ma was altyd besig met die een of ander handwerk, so toe ek die patroon vir 'n geborduurde kussing in 'n naaldwerkwinkeltjie sien het die dagte aan borduur by my opgekom. Maar waar begin ek? En hoe maak jy die verskillende borduursteke?
Ek is dadelik boekrak toe. Die boek het 'n wye verskeidenheid van steke en dit was jare voor selfone en YouTube. Elke borduursteek is in vele variasies geskets en in detail beskryf. Dit was 'n wonderlike leerskool. 'n Kreatiewe uitdaging.
Ek is die volgende oggend terug naaldwerkwinkeltjie toe. 'n Piepklein plekkie, stampvol van borduurpatrone en laaie vol borduurgare. So is ek vir drie maande elke dag soontoe. Dit het my presies drie maande gevat om genoeg geld bymekaar te skraap om die borduurpatroon (met gare!) te gaan koop.
Vir drie maande lank het ek met hartkloppings gaan seker maak die lap is nog daar want ek het my hart op die toneeltjie gesit. En toe kry ek dit.
Terug by die huis het ek elke moontlike borduursteek in gestudeer voor ek dit noukeurig toegepas het. Ek onthou nog goed hoe ek 'n hele aand aan die kleinste seuntjie in sy vlootblou pakkie se omrol sokkies geborduur het. Bruin baksteenstekies.
Die proses was pynlik tydsaam maar uiters bevredigend. Hoe meer vaardig ek geraak het, hoe meer waaghalsig het ek met kleurkombinasies geword. Die eindproduk was briljant. Soveel so dat drie van my vriendinne van vyf-en-veertig jaar later almal dieselfde ontwerp wou borduur.
Van kussingsloop na muur.
Ons borduurprojek was wonderlik want 'n VLV-lid met Springbokkleure in BORDUUR het ons al die fynere borduurkunsies geleer en sedertdien pak ons die een borduurprojek na die ander aan.